**Δήλωση του εκπροσώπου του ΣΥΡΙΖΑ κ. Δημήτρη Βίτσα**

«Δυστυχώς έπρεπε να υπάρξει η πανδημία για να καταλάβουμε όλοι την αξία του δημοσίου συστήματος υγείας. Η Βουλή έκανε το καθήκον της και φαντάζομαι, κ. Πρόεδρε, ότι θα το κάνει ξανά εάν χρειαστεί. Το επόμενο βήμα είναι το Υπουργείο Υγείας να στελεχώσει αυτές τις κλίνες -και ελπίζω ότι θα το κάνει- με νέο και έμπειρο προσωπικό, ώστε να είναι μια ανακούφιση σε εκείνους τους ανθρώπους οι οποίοι θα τύχει -και αυτό δεν πρέπει ποτέ να το ξεχνάμε- να προσβληθούν από αυτόν τον ιό.

Να στείλουμε κι ένα μήνυμα και σε αυτούς που δεν πιστεύουν στην ύπαρξη του ιού ή δεν τον φοβούνται, ότι εδώ έχουμε μια μάχη της ανθρωπότητας ενάντια σε μια αρρώστια και θα πρέπει να τη νικήσουμε και μπορούμε να τη νικήσουμε.

Εύχομαι κουράγιο στο ιατρικό και νοσηλευτικό προσωπικό, άλλωστε το γνωρίζουμε όλοι ότι αυτοί οι άνθρωποι δεν το κάνουν για να αμειφθούν, το κάνουν διότι έχουν δώσει έναν όρκο και αγαπάνε τόσο πολύ τη ζωή. Ωστόσο, θα πρέπει να αμειφθούν για όλα αυτά που κάνουν και να αμειφθούν ποικιλοτρόπως, όχι μόνο οικονομικά και ηθικά, αλλά με νέο προσωπικό, διότι και αυτό είναι αμοιβή για το υπάρχον ιατρικό και νοσηλευτικό προσωπικό.

Είναι μια καλή ημέρα για το σύστημα υγείας, νομίζω πως όλοι πρέπει να τη χαρούμε, όλα τα κόμματα και η κυβέρνηση και η αντιπολίτευση και ο ελληνικός λαός, και να ευχηθούμε τέτοιες καλές ημέρες να έρθουν πολλές».